text:
трал или трал за мерлуза, минимален размер на окото 70 mm. Използването на какъвто и да е вид риболовно съоръжение, средство или устройство, което може да запуши отворите на мрежата или което води до намаляване на селективната функция, е забранено. Същевременно, с оглед избягване на изхабяването или разкъсването е разрешено да се фиксират изключително под коремната част на джоба на дънните тралове защитни съоръжения от мрежа или какъвто и да е друг материал. Тези защитни съоръжения се фиксират единствено за предните и страничните ръбове на джоба на траловете. За гръбната част на траловете е разрешено да се използват защитни устройства, при условие,че те се състоят от една-единствена мрежена част от еднакъв материал като този на джоба и чиито разтворени отвори са с минимални размери от 300 mm. Подшиването на мрежата, съставляваща джоба на траловете, с обикновено или усукано влакно се забранява.
 (4)
 Прилов (2):
 7 % главоноги, 7 % ракообразни и 15 % други дънни дълбочинни риби.
 Определените по-горе проценти прилов се изчисляват след всяко плаване, въз основа на общото тегло на улова, в съответствие с правната уредба на Сенегал.
 Забранява се задържането на борда, трансбордирането, разтоварването, съхранението и продажбата на цели екземпляри или части от тях от подклас Elasmobranchii, които са обект на защитни мерки в рамките на плана за действие на Европейския съюз за опазване и управление на популациите от акули, както и от страна на регионалните организации за управление на рибарството и компетентните регионални организации в областта на рибарството, по-конкретно дългокрила акула (Carcharhinus longimanus), копринена акула (Carcharhinus falciformis), бяла акула (Carcharodon carcharias), гигантска акула (Cetorhinus maximus), селдова акула (Lamna nasus), големоока акула скитница (Alopias superciliosus), морски ангел (Squatina squatina), морски дявол (Manta birostris) и видове от рода на акула чук (Sphyrnidae).
 Ако бъдат уловени случайно, забранените за задържане на борда видове от подклас Elasmobranchii не трябва да бъдат наранявани. Екземплярите незабавно се пускат обратно в морето.
 (5)
 Общ допустим улов/такси:
 Количество на разрешения улов:
 2 000 тона годишно
 Такса:
 90 EUR/t
 Таксата се изчислява след изтичането на всеки период от три месеца, в който на кораба е разрешено да извършва риболовна дейност, като се взема предвид количеството на улова през този период.
 Разрешението се издава след авансово плащане от 500 EUR на кораб, което се приспада от общата сума на таксата. Авансовото плащане се извършва в началото на всеки период от три месеца, в който на кораба е разрешено да извършва риболовна дейност.
 —
 Брой кораби с разрешение за риболов
 2 кораба
 —
 Вид кораби с разрешение за риболов
 Риболовни траулери за улов на дънни дълбочинни видове
 —
 Наемане на сенегалски моряци или такива от други държави от АКТБ
 20 % от екипажа
 —
 Годишно биологично възстановяване
 от 1 май до 30 юни (3)
 (1) При целесъобразност риболовната зона може да бъде определена от координатите, очертаващи границите на многоъгълника, където риболовът е разрешен. Сенегалските власти предоставят тези координати на Европейската комисия преди влизането в сила на настоящия протокол.
 (2) Тази разпоредба ще бъде преразгледана след едногодишното ѝ прилагане.
 (3) Периодът на естествено възстановяване и останалите технически мерки


text:
за опазване ще бъдат подложени на оценка след едногодишно прилагане на протокола и, по препоръка от съвместната научна работна група, могат да претърпят евентуални адаптации предвид състоянието на запасите.
 Допълнение 3a
 Допълнение 3б
 Допълнение 3в
 Допълнение 4
 ГЕОГРАФСКИ КООРДИНАТИ
 Риболовни зони и забранени за риболов зони в Сенегал
 Сенегалските власти предоставят координатите на риболовните зони и на зоните, забранени за риболов и корабоплаване в Сенегал, преди влизането в сила на настоящото споразумение.
 Допълнение 5
 ИЗПРАЩАНЕ НА СЪОБЩЕНИЯ VMS ДО СЕНЕГАЛ ФОРМАТ НА ДАННИТЕ VMS — ДОКЛАД ЗА МЕСТОПОЛОЖЕНИЕТО
 Данни
 Код
 Задължително/незадължително
 Съдържание
 Начало на записа
 SR
 З
 Елемент на системата, указващ началото на записа
 Получател
 AD
 З
 Елемент на съобщението — Получател код 3-Alpha на държавата (ISO-3166)
 Подател
 FR
 З
 Елемент на съобщението — Подател код 3-Alpha на държавата (ISO-3166)
 Държава на флага
 FS
 З
 Елемент на съобщението — Флаг на държавата код 3-Alpha на държавата (ISO-3166)
 Вид на съобщението
 TM
 З
 Елемент на съобщението — Вид на съобщението (ENT, POS, EXI)
 Радиопозивна (IRCS)
 RC
 З
 Елемент на съобщението — Международна радиопозивна на кораба (IRCS)
 Вътрешен референтен номер на договарящата страна
 IR
 НЗ
 Елемент на кораба — Единен номер на договарящата страна код 3-Alpha (ISO-3166), следван от номера
 Външен регистрационен номер
 XR
 З
 Елемент на кораба — страничен номер на кораба (ISO 8859.1)
 Географска ширина
 LT
 З
 Елемент на местоположението на кораба — местоположение в градуси и десетични градуси +/– ГГ.ггг (WGS84)
 Географска дължина
 LG
 З
 Елемент на местоположението на кораба — местоположение в градуси и десетични градуси +/– ГГГ.ггг (WGS84)
 Курс
 CO
 З
 Курс на кораба, скала 360 градуса
 Скорост
 SP
 З
 Скорост на кораба в десетки възли
 Дата
 DA
 З
 Елемент на местоположението на кораба — дата на регистриране на местоположението UTC (ГГГГMMДД)
 Час
 TI
 З
 Елемент на местоположението на кораба — час на регистриране на местоположението UTC (ЧЧMM)
 Край на записа
 ER
 З
 Елемент на системата, указващ края на записа
 Предаването на данни е структурирано по следния начин:
 Използваните знаци трябва да отговарят на стандарта ISO 8859.1
 Две наклонени черти (//) и буквите „SR“ отбелязват началото на съобщението.
 Отделните данни се обозначават със съответния им код и се разделят от другите данни с две наклонени черти (//).
 С една наклонена черта (/) се отбелязва интервалът между кода и информацията.
 С код ER, последван от две наклонени черти (//), се обозначава краят на съобщението.
 Незадължителните данни трябва да бъдат вместени между началото и края на съобщението.
 Допълнение 6
 НАСОКИ ЗА ВЪВЕЖДАНЕ НА ЕЛЕКТРОННАТА СИСТЕМА ЗА СЪОБЩАВАНЕ НА ДАННИ ОТНОСНО РИБОЛОВНИТЕ ДЕЙНОСТИ (СИСТЕМА ERS)
 1. Общи разпоредби
 1)
 Всеки риболовен кораб на Съюза трябва да бъде оборудван с функционираща система за електронно записване и отчитане, наричана по-долу „система ERS“, която е в състояние да записва и предава данните, свързани с риболовните дейности на кораба, наричани по-долу „данни ERS“, докато корабът извършва риболов във водите на Сенегал.
 2)
 На кораб на ЕС, който не е оборудван със система ERS или чиято система ERS не работи, не се разрешава да навлиза във водите на Сенегал с цел извършването на риболовни дейности.

type: contracts

jurisdiction: EU


text:
3)
 Данните ERS се предават в съответствие с процедурите на държавата на флага на кораба, а именно те най-напред се изпращат в центъра за наблюдение на риболова (наричан по-долу ЦНР) на държавата на флага, който осигурява автоматичното им препращане до Дирекцията за защита и наблюдение на риболова (DPSP) в Сенегал.
 4)
 Държавата на флага и Сенегал гарантират, че техните ЦНР са оборудвани с хардуер и софтуер, необходими за автоматичното предаване на данни ERS във формат XML и разполагат с предпазна процедура, чрез която е възможно записването и съхраняването на данни ERS във вид, удобен за разчитане с компютър за период от поне три години.
 5)
 За предаването на данни ERS се използват средствата за електронна комуникация, управлявани от Европейската комисия от името на ЕС, обозначени като DEH (Data Exchange Highway).
 6)
 Държавата на флага и Сенегал определят по един кореспондент ERS, който ще изпълнява ролята на контактно лице.
 а)
 Кореспондентите ERS се назначават за минимален период от шест (6) месеца;
 б)
 ЦНР на държавата на флага и на Сенегал взаимно си известяват данните (име, адрес, телефон, телекс, електронен адрес) на съответните си кореспонденти ERS преди пускането в експлоатация на ERS от доставчика;
 в)
 Всяка промяна в данните за връзка на кореспондента ERS се съобщава незабавно.
 2. Изготвяне и съобщаване на данните ERS
 1)
 Риболовният кораб на ЕС е длъжен:
 а)
 всекидневно да съобщава данните ERS за всеки ден на пребиваване в сенегалски води;
 б)
 да записва за всяка риболовна операция количеството на всеки уловен вид, задържан на борда като целеви вид или прилов, или пък изхвърлен обратно в морето;
 в)
 да посочва също така и липсата на улов за всеки вид, обозначен в разрешението за риболов, издадено от Сенегал;
 г)
 да идентифицира всеки вид с неговия 3-буквен код по ФАО;
 д)
 да изразява количествата в килограми живо тегло или, ако е необходимо, в брой риби;
 е)
 да записва за всеки вид в данните ERS количествата, които са трансбордирани и/или разтоварени;
 ж)
 да записва в данните ERS при всяко влизане (съобщение COE) и излизане (съобщение COX) от водите на Сенегал специфично съобщение, съдържащо за всеки вид, обозначен в разрешението за риболов, издадено от Сенегал, количествата, които се намират на борда при всяко преминаване;
 з)
 всекидневно да съобщава данните ERS на ЦНР на държавата на флага във формата, посочен в параграф 1, точка 4 по-горе, най-късно до 23:59 UTC.
 2)
 Капитанът е отговорен за точността на записаните и предадените данни ERS.
 3)
 ЦНР на държавата на флага автоматично и незабавно изпраща данните ERS на ЦНР на Сенегал.
 4)
 ЦНР на Сенегал потвърждава получаването на данните ERS с ответно съобщение и обработва всички данни ERS при спазване на поверителност.
 3. Неизправност в системата ERS на борда на кораба и/или предаването на данни ERS между кораба и ЦНР на държавата на флага
 1)
 Държавата на флага незабавно информира капитана и/или собственика на кораб, плаващ под неин флаг, или неговия представител, за всяка техническа неизправност на системата ERS, монтирана на борда на съда, или за прекратяването на предаването на данни ERS между съда и ЦНР


text:
на държавата на флага.
 2)
 Държавата на флага информира Сенегал за всяка забелязана неизправност и за предприетите мерки за отстраняването ѝ.
 3)
 В случай на повреда на системата ERS на борда на кораба капитанът и/или корабособственикът осигуряват поправката или замяната на системата ERS в срок от 10 дни. Ако корабът осъществи междинно влизане в пристанище в рамките на тези 10 дни, той ще може да продължи риболовните си дейности във водите на Сенегал едва когато системата ERS на борда отново е в състояние да функционира безпроблемно, освен ако не получи разрешение да стори друго от страна на Сенегал.
 а)
 Риболовен кораб може да напусне пристанище след техническа неизправност на системата му ERS само ако системата му ERS отново е функционална по начин, който удовлетворява държавата на флага и Сенегал, или
 б)
 ако получи разрешение за такова напускане от страна на държавата му на флага. В последния случай държавата на флага осведомява Сенегал за решението си преди отплаването на кораба.
 4)
 Всеки кораб на ЕС, който извършва риболовни дейности във водите на Сенегал с неизправна система ERS, трябва да изпраща всекидневно и не по-късно от 23:59 UTC всички данни ERS на ЦНР на държавата на флага чрез всяко друго средство за комуникация, което е на разположение и е достъпно за ЦНР на Сенегал.
 5)
 Данните ERS, които не са могли да бъдат предадени на Сенегал чрез системата ERS поради техническа неизправност, се предават чрез ЦНР на държавата на флага на ЦНР на Сенегал под друга взаимно договорена електронна форма. Това алтернативно предаване се счита за приоритетно, като се има предвид, че е възможно нормално приложимият срок за предаване да не бъде спазен.
 6)
 Ако ЦНР на Сенегал не получи данните ERS на даден кораб в продължение на 3 последователни дни, Сенегал може да разпореди на кораба да се яви незабавно за разследване в определено от Сенегал пристанище.
 4. Неизправност на ЦНР — неполучаване на данните ERS от ЦНР на Сенегал
 1)
 Когато някой от ЦНР не получава данните ERS, неговият кореспондент ERS незабавно осведомява за това кореспондента ERS на другия ЦНР и при необходимост съдейства за отстраняването на проблема.
 2)
 Преди задействането на системата ERS ЦНР на държавата на флага и ЦНР на Сенегал заедно определят алтернативни електронни комуникационни средства, които да бъдат използвани за предаването на данните ERS в случай на неизправност на ЦНР, и взаимно се осведомяват за всяко свързано с тях изменение.
 3)
 В случай че ЦНР на Сенегал сигнализира, че данните ERS не са получени, ЦНР на държавата на флага намира причината за проблема и взема необходимите мерки за отстраняването му. ЦНР на държавата на флага информира ЦНР на Габон и ЕС за резултата и взетите мерки в срок от 24 часа след констатирането на неизправността.
 4)
 Ако за отстраняването на проблема са нужни повече от 24 часа, ЦНР на държавата на флага незабавно предава на ЦНР на Сенегал липсващите данни ERS, като използва алтернативните електронни средства, посочени в параграф 3, точка 5.
 5)
 Сенегал информира за това компетентните си контролни служби, за да не се счита,


text:
че корабите на ЕС са в нарушение поради непредаването на данни ERS от ЦНР на Сенегал в случай на неизправност на някой ЦНР.
 5. Поддръжка на ЦНР
 1)
 Планираните операции по поддръжката на даден ЦНР (програма за поддръжка), които биха могли да засегнат обмена на данни ERS, трябва да бъдат съобщени на другия ЦНР най-малко 72 часа предварително, като при възможност се съобщи датата и времетраенето на поддръжката. Непланирани операции по поддръжка се съобщават на другия ЦНР при първа възможност.
 2)
 По време на поддръжката предаването на данните ERS може да бъде забавено, докато системата стане отново функционална. В такъв случай засегнатите данни ERS се предават веднага след края на поддръжката.
 3)
 Ако операцията по поддръжката продължи повече от 24 часа, данните ERS се предават на другия ЦНР, като се използват алтернативните електронни средства, посочени в параграф 3, точка 5.
 4)
 Сенегал информира за това компетентните си контролни служби, за да не се счита, че корабите на ЕС са в нарушение поради непредаването на данни ERS в случай на операция по поддръжка на някой ЦНР.
 Допълнение 7
 Координати за контакт на Сенегал
 1. ДМР
 Адрес: Place du Tirailleur, 1 rue Joris, BP 289 Dakar
 Електронен адрес: infos@dpm.sn; cjpmanel@gmail.com
 Телефон: + 221 338230137
 Факс: + 221 338214758
 2. За заявление за получаване на разрешение за риболов
 Адрес: Place du Tirailleur, 1 rue Joris, BP 289 Dakar
 Електронен адрес: infos@dpm.sn; cjpmanel@gmail.com
 Телефон: + 221 338230137
 Факс: + 221 338214758
 3. Дирекция за защита и наблюдение на риболова (DPSP) и уведомление при влизане/напускане
 Име на ЦНР (позивна): Papa Sierra
 Радио:
 УКВ: F1 канал 16; F2 канал 71
 HF: F1 5.283 MHZ; F2 7.3495 MHZ
 Адрес:
 Eлектронен адрес: crrsdpsp@gmail.com
 Eлектронен адрес (aлтернативен): surpeche@hotmail.com
 Телефон: + 221 338602465
 Факс: + 221 338603119
 4. Centre de Recherche Océanographique de Dakar Thiaroye (CRODT)
 Адрес: Pôle de Recherches de Hann Sis au Laboratoire National d'Elevage et de Recherches vétérinaires (PRH/LNERV)
 BP 2241 Dakar
 Eлектронен адрес: massal.fall@gmail.com
 Телефон: + 221 773339289/776483936
 Факс: + 221 338328265


text:
 10.6.2009
 BG
 Официален вестник на Европейския съюз
 L 145/42
 РЕШЕНИЕ No 2/2009 НА КОМИТЕТА НА ПОСЛАНИЦИТЕ АКТБ—ЕО
 от 16 февруари 2009 година
 за назначаване на директор на Центъра за развитие на предприемачеството (ЦРП)
 (2009/435/ЕО)
 КОМИТЕТЪТ НА ПОСЛАНИЦИТЕ АКТБ—ЕО,
 като взе предвид Споразумението за партньорство АКТБ—ЕО, подписано в Котону на 23 юни 2000 г. (1), преразгледано със Споразумението за изменение на Споразумението за партньорство, подписано в Люксембург на 25 юни 2005 г. (2), и по-специално член 2, параграф 7 от приложение III към него,
 като има предвид, че:
 (1)
 Предишният директор на ЦРП, назначен на 1 март 2005 г. с мандат, изтичащ на 28 февруари 2010 г., подаде оставка, считано от 23 август 2007 г.
 (2)
 След приключване на работата си създаденият от двете страни съвместен комитет за избор предложи г-н Mabousso THIAM (Сенегал) да бъде назначен на длъжността директор на Центъра за развитие на предприемачеството за остатъка от текущия мандат,
 РЕШИ:
 Член единствен
 Без да се засягат бъдещи решения, които Комитетът може да се наложи да вземе в съответствие със своите прерогативи, г-н Mabousso THIAM се назначава за директор на Центъра за развитие на предприемачеството считано от 1 март 2009 г. с мандат до 28 февруари 2010 г.
 Съставено в Брюксел на 16 февруари 2009 година.
 За Комитета на посланиците АКТБ—ЕО
 Председател
 M. VICENOVÁ
 (1) ОВ L 317, 15.12.2000 г., стр. 3.
 (2) ОВ L 209, 11.8.2005 г., стр. 27.


text:
 Важна правна забележка
 |
 22006D0014
 Официален вестник n° L 092 , 30/03/2006 стр. 0043 - 0043
 Решение на Съвместния комитет на ЕИПNo 14/2006от 27 януари 2006 годиназа изменение на приложение XX (Околна среда) към Споразумението за ЕИПСЪВМЕСТНИЯТ КОМИТЕТ НА ЕИП,като взе предвид Споразумението за Европейското икономическо пространство, изменено с Протокола за адаптиране на Споразумението за Европейското икономическо пространство, по-нататък наричано "Споразумението", и по-специално член 98 от него,като има предвид, че:(1) Приложение XX към Споразумението е изменено с Решение No 107/2005 на Съвместния комитет на ЕИП от 8 юли 2005 г. [1].(2) Решение 2005/293/ЕО на Комисията от 1 април 2005 г. относно определяне на подробни правила за контрол на планираните резултати от повторната употреба/възстановяване и повторната употреба/рециклиране, предвидени в Директива 2000/53/ЕО на Европейския парламент и Съвета за излезлите от употреба моторни превозни средства [2] следва да се включи в Споразумението,РЕШИ:Член 1След точка 32дв (Решение 2003/138/ЕО на Комисията) от приложение XX към Споразумението се добавя следната точка:"32дг. 32005 D 0293: Решение 2005/293/ЕО на Комисията от 1 април 2005 г., определящо подробни правила за контрол на планираните резултати от повторната употреба/възстановяване и повторната употреба/рециклиране, предвидени в Директива 2000/53/ЕО на Европейския парламент и Съвета за излезли от употреба моторни превозни средства (ОВ L 94, 13.4.2005 г., стр. 30)."Член 2Текстовете на Решение 2005/293/ЕО на исландски и норвежки език, които предстои да бъдат публикувани в притурката за ЕИП към Официален вестник на Европейския съюз, са автентични.Член 3Настоящото решение влиза в сила на 28 януари 2006 г. при условие че всички нотификации до Съвместния комитет на ЕИП съгласно член 103, параграф 1 от Споразумението са направени [***].Член 4Настоящото решение се публикува в раздела за ЕИП и в притурката за ЕИП към Официален вестник на Европейския съюз.Съставено в Брюксел на 27 януари 2006 година.За Съвместния комитет на ЕИППредседателR. Wright[1] ОВ L 306, 24.11.2005 г., стр. 45.[2] ОВ L 94, 13.4.2005 г., стр. 30.[***] Не са посочени конституционни изисквания.--------------------------------------------------


text:
 11/ 71
 BG
 Официален вестник на Европейския съюз
 67
 21999A0728(02)
 L 196/3
 ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
 СПОРАЗУМЕНИЕ ЗА ПАРТНЬОРСТВО И СЪТРУДНИЧЕСТВО
 между Европейските общности и техните държави-членки, от една страна, и Република Казахстан, от друга страна
 КРАЛСТВО БЕЛГИЯ,
 КРАЛСТВО ДАНИЯ,
 ФЕДЕРАЛНА РЕПУБЛИКА ГЕРМАНИЯ,
 РЕПУБЛИКА ГЪРЦИЯ,
 КРАЛСТВО ИСПАНИЯ,
 ФРЕНСКАТА РЕПУБЛИКА,
 ИРЛАНДИЯ,
 ИТАЛИАНСКАТА РЕПУБЛИКА,
 ВЕЛИКОТО ХЕРЦОГСТВО ЛЮКСЕМБУРГ,
 КРАЛСТВО НИДЕРЛАНДИЯ,
 РЕПУБЛИКА АВСТРИЯ
 ПОРТУГАЛСКАТА РЕПУБЛИКА,
 РЕПУБЛИКА ФИНЛАНДИЯ,
 КРАЛСТВО ШВЕЦИЯ,
 ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ,
 договарящи се страни по Договора за създаване на Европейската общност, Договора за създаване на Европейската общност за въглища и стомана, и Договора за създаване на Европейската общност за атомна енергия,
 оттук нататък наричани „държави-членки“, и
 ЕВРОПЕЙСКАТА ИКОНОМИЧЕСКА ОБЩНОСТ, ЕВРОПЕЙСКАТА ОБЩНОСТ ЗА ВЪГЛИЩА И СТОМАНА, И ЕВРОПЕЙСКАТА ОБЩНОСТ ЗА АТОМНА ЕНЕРГИЯ,
 наричани по-долу „Общността“,
 от една страна, и
 РЕПУБЛИКА КАЗАХСТАН
 от друга страна,
 КАТО ИМАТ ПРЕДВИД съществуващите връзки между Общността, нейните държави-членки и Република Казахстан и общите ценности, които те споделят,
 КАТО ПРИЗНАВАТ, че Общността и Република Казахстан желаят да укрепват тези връзки и да установят партньорство и сътрудничество, които биха задълбочили и разширили по-рано установените между тях взаимоотношения, по-специално чрез Споразумението между Европейската икономическа общност и Европейската общност за атомна енергия и Съюза на съветските социалистически републики относно търговията и търговското и икономическото сътрудничество, подписано на 18 декември 1989 г.,
 КАТО ОТЧИТАТ ангажимента на Общността и нейните държави-членки, и Република Казахстан да укрепват политическите и икономически свободи, които съставляват самата основа на партньорството,
 КАТО ОТЧИТАТ ангажиментите, поети от страните, за насърчаване на международния мир и сигурност, както и мирното уреждане на спорове и за сътрудничество при постигане тази цел, в рамките на Организацията на обединените нации и Конференцията за сигурност и сътрудничество в Европа,
 КАТО ОТЧИТАТ непоколебимата решимост на Общността и нейните държави-членки, и на Република Казахстан да прилагат в пълна степен всички принципи и разпоредби на Заключителния акт на Конференцията за сигурност и сътрудничество в Европа (КССЕ), в заключителните документи на Мадридската и Виенската конференции, в документа на Бонската конференция на КССЕ за икономическо сътрудничество, Парижката харта за нова Европа и документа „Предизвикателствата на промяната“ на КССЕ от Хелзинки от 1992 г.,
 КАТО ПОТВЪРЖДАВАТ присъединяването на Общността и нейните държави-членки, и Република Казахстан към Европейската енергийна харта,
 УБЕДЕНИ в първостепенното значение на върховенството на закона и зачитането на човешките права, по-специално тези на малцинствата, създаването на многопартийна система със свободни и демократични избори и икономическата либерализация, целяща изграждане на пазарна икономика,
 КАТО ВЯРВАТ, че пълното прилагане на настоящото споразумение за партньорство и сътрудничество е свързано от и допринася за продължаване и осъществяване на политическите, икономическите и законодателни реформи в Казахстан, както и за създаване на необходимите фактори за сътрудничество, по-специално в светлината на заключенията на Бонската конференция на КССЕ,
 КАТО ЖЕЛАЯТ да насърчат процеса на регионално сътрудничество със съседните страни, в засегнатите от настоящото споразумение области, за да допринесе за благополучието и стабилността на региона,
 КАТО ЖЕЛАЯТ да установят и развиват редовен политически диалог по двустранните, регионалните и международните въпроси от взаимен интерес,
 КАТО ОТЧИТАТ готовността на Общността да осигури, при необходимост, икономическо сътрудничество и техническа


text:
помощ,
 КАТО ИМАТ ПРЕДВИД икономическите и социални различия между Общността и Република Казахстан,
 КАТО ПРИЗНАВАТ, че една от основните цели на настоящото споразумение е да спомогне за премахване на тези различия, като Общността оказва помощ за развитието и преструктурирането на икономиката на Казахстан,
 КАТО ИМАТ ПРЕДВИД че споразумението може да насърчи постепенното сближаване между Република Казахстан и по-широка зона на сътрудничество в Европа и съседните региони, както и постепенното ѝ интегриране в отворената международна система,
 КАТО ОТЧИТАТ ангажимента на страните за либерализиране на търговския обмен съгласно принципите, съдържащи се в Общото споразумение за митата и търговията (ГАТТ),
 КАТО СЪЗНАВАТ необходимостта от подобряване търговските и инвестиционни условия, и по-специално условията за установяване на дружества, трудова заетост, предоставяне на услуги и движение на капитали, и възможността да предоставят на дружествата на другата страна третиране, каквото се предоставя на националните дружества,
 УБЕДЕНИ, че настоящото споразумение ще създаде нов климат за икономически отношения между страните, по-специално за развитие на търговията и инвестициите, които са от съществено значение за икономическото преструктуриране и технологичната модернизация,
 КАТО ЖЕЛАЯТ да установят тясно сътрудничество в областта на защита на околната среда предвид съществуващата взаимозависимост между страните в тази област;
 КАТО ЖЕЛАЯТ да се създаде близко сътрудничество, по-специално в областта на енергетиката и ядрената безопасност;
 КАТО ИМАТ ПРЕДВИД желанието на страните да развиват своето сътрудничество в областта на космическите изследвания, за да се осигури допълващия характер на техните дейности в тази област;
 КАТО ЖЕЛАЯТ да насърчават културното сътрудничество и да развият обмена на информация,
 СЕ ДОГОВОРИХА ЗА СЛЕДНОТО:
 Член 1
 Установява се партньорство между Общността и нейните държави-членки от една страна, и Република Казахстан от друга страна. Целите на това партньорство са:
 —
 да осигури подходяща рамка за политически диалог между страните, за да позволи развитието на политически връзки между тях,
 —
 да насърчи търговския обмен и инвестициите, както и хармоничните икономически отношения между страните, за да спомогне за тяхното устойчиво икономическо развитие,
 —
 да създаде основите на сътрудничество в законодателната, икономическата, социалната, финансовата, научната за граждански цели и технологичната, както и на културната област,
 —
 да подкрепи усилията на Република Казахстан за укрепване на нейната демокрация, развитие на икономиката и приключване на процеса на преход към пазарна икономика,
 ДЯЛ I
 ОБЩИ ПРИНЦИПИ
 Член 2
 Зачитането на демокрацията, принципите на международното право и правата на човека, определени по-специално в Устава на Организацията на обединените нации, Заключителния акт от Хелзинки и Парижката харта за нова Европа, както и на принципите на пазарната икономика, провъзгласени по-специално в документите на Бонската конференция на КССЕ ръководи вътрешната и външната политика на страните и представлява съществен елемент на партньорството и от настоящото споразумение.
 Член 3
 Страните смятат, че от основно значение за бъдещето благополучие и стабилност на региона на бившия Съветски съюз е важно новите независими държави, възникнали след разпадането на Съюза на съветските социалистически републики, наричани по-долу „независими държави“, да поддържат и развиват своето сътрудничество при зачитане на принципите на Заключителния акт от Хелзинки и международното право, както и добросъседски отношения, и обединяват всичките си усилия за насърчаване на този процес.
 ДЯЛ II
 ПОЛИТИЧЕСКИ


text:
ДИАЛОГ
 Член 4
 Между страните се установява редовен политически диалог, който те възнамеряват да развиват и укрепват. Той съпътства и засилва сближаването между Общността и Република Казахстан, подкрепя политическите и икономически промени, протичащи в тази държава и допринася за създаването на нови форми на сътрудничество. Политическият диалог:
 —
 ще укрепи връзките на Република Казахстан с Общността и нейните държави-членки, и по този начин и оттам с общността на демократичните държави. Икономическото сближаване, осъществено благодарение на настоящото споразумение, ще доведе до по-интензивни политически отношения,
 —
 ще доведе до по-нататъшно сближаване на позициите по международни въпроси от взаимен интерес и по този начин ще укрепи сигурността и стабилността.
 Член 5
 На министерско равнище политическият диалог протича в рамките на Съвета за сътрудничество, създаден съгласно член 76, или при други случаи, по взаимно съгласие.
 Член 6
 Страните създават и други процедури и механизми за политически диалог, по-специално под следните форми:
 —
 редовни срещи на висши служители, представляващи Общността и нейните държави-членки, от една страна, и Република Казахстан, от друга страна,
 —
 пълноценно използване на дипломатическите канали между страните, по-специално чрез подходящи контакти на двустранно и многостранно равнище, като например на заседанията в Организацията на обединените нации, КССЕ и други форуми;
 —
 всички други средства, като например срещи между експерти, които могат да допринесат за укрепване и развиване на диалога.
 Член 7
 Политическият диалог на парламентарно равнище протича в рамките на Парламентарния комитет за сътрудничество, създаден съгласно член 81.
 ДЯЛ III
 ТЪРГОВИЯ НА СТОКИ
 Член 8
 1. Страните си предоставят взаимно третиране на най-облагодетелствана нация за всичко, отнасящо се до:
 —
 вносните и износни мита и такси, включително начините на събиране на тези мита и такси,
 —
 разпоредбите, отнасящи се до митническо оформяне, транзит, складиране и претоварване,
 —
 данъци и други вътрешни сборове от всякакво естество, прилагани пряко или косвено върху вносните стоки,
 —
 начините на плащане и прехвърляне на такива плащания,
 —
 правилата, отнасящи се до продажбата, покупката, превоза, разпространението и употребата на стоки на вътрешния пазар.
 2. Разпоредбите на параграф 1 не се прилагат:
 а)
 за преференциите, които се предоставят с цел създаване на митнически съюз или зона за свободна търговия, както и тези, произтичащи от създаването на такъв съюз или зона;
 б)
 за преференциите, предоставени на определени държави съгласно правилата на ГАТТ и други международни споразумения в полза на развиващите се страни;
 в)
 за преференциите, които се предоставят на съседни държави, за облекчаване на трансграничния обмен.
 3. Разпоредбите на параграф 1 не се прилагат по време на преходния период, който изтича на датата, на която Република Казахстан се присъедини към ГАТТ, или на 31 декември 1998 г., което от двете събития настъпи по-рано, както и по отношение на преференциите, описани в приложение 1, предоставени от Република Казахстан на другите държави, възникнали след разпада на СССР.
 Член 9
 1. Страните се съгласяват, че принципът за свобода на транзита е съществено условие за постигане целите на настоящото споразумение.
 В тази връзка всяка страна осигурява свобода на транзита през нейна територия на стоки, произхождащи от митническата територия или предназначени за митническата територия на другата


text:
страна.
 2. Правилата, посочени в член V, параграфи 2, 3, 4 и 5 от ГАТТ, се прилагат между страните.
 3. Правилата, изложени в настоящия член не засягат други договорени между страните специални правила, отнасящи се до специфични отрасли, по-специално транспорт, или стоки.
 Член 10
 Без да се засягат правата и задълженията, произтичащи от международните договори за временен внос на стоки, обвързващи двете страни, всяка страна допълнително освобождава другата страна от вносни мита и данъци върху стоки, предмет на временен внос, в случаите и в съответствие с процедурите, определени в който и да бил друг обвързващ за страната международен договор по този въпрос, в съответствие с нейното законодателство. Отчитат се условията, при които задълженията, произтичащи от такива договори, са поети от съответната страна.
 Член 11
 1. Стоки с произход от Казахстан се внасят в Общността без количествени ограничения и без да се засягат разпоредбите на членове 13, 16 и 17 от настоящото споразумение и разпоредбите на членове 77, 81, 244, 249 и 280 от Договора за присъединяване на Испания и Португалия към Европейската общност.
 2. Стоки с произход от Общността се внасят в Казахстан без количествени ограничения или мерки, имащи равностоен ефект, и без да се засягат разпоредбите на членове 13, 16 и 17 от настоящото споразумение.
 Член 12
 Стоките се търгуват между страните по пазарни цени.
 Член 13
 1. Когато вносът на определен продукт на територията на една от страните се увеличи до такова количество и при такива условия, които причиняват или създават опасност да причинят съществена вреда на местните производители на сходни или пряко конкурентни продукти, Общността или Република Казахстан, в зависимост от това коя от тях е засегнатата страна, могат да предприемат подходящи мерки в съответствие със следните процедури или при следните условия.
 2. Преди да предприемат някакви мерки или, веднага щом това стане възможно, в случаите, в които се прилага параграф 4, Общността или Република Казахстан, според конкретния случай, предоставя на Съвета за сътрудничество цялата информация, необходима за намиране на приемливо и за двете страни решение, както е предвидено в дял IX.
 3. Ако в резултат на консултациите страните не постигнат съгласие относно мерките за преодоляване на затрудненията в срок от 30 дни след отнасяне на въпроса до Съвета за сътрудничество, страната, поискала консултациите, има право да ограничи вноса на съответните продукти до такава степен и за такъв срок, каквито са необходими, за да се предотврати или поправи вредата, или да предприеме други подходящи мерки.
 4. В изключителни обстоятелства, когато всяко забавяне би причинило вреди, които трудно могат да се възстановят, страните могат да вземат мерки преди провеждане на консултациите, при условие че такива консултации бъдат предложени незабавно след взимане на такива мерки.
 5. При избора на мерките по настоящия член, страните предпочитат тези, които в най-малка степен препятстват постигането на целите на настоящото споразумение.
 6. Никоя от разпоредбите на настоящия дял не засяга и не пречи по никакъв начин на вземането от която и да е от страните на антидъмпингови или изравнителни мерки съгласно член VI от ГАТТ, Споразумението за прилагането на член VI от ГАТТ,


text:
Споразумението за тълкуване и прилагане на членове VI, XVI и XXIII от ГАТТ или на съответното вътрешно законодателство.
 Член 14
 Страните се задължават да адаптират разпоредбите на настоящото споразумение към обстоятелствата и по-специално към положението, възникнало в резултат на присъединяването на Република Казахстан към ГАТТ. Съветът за сътрудничество може да отправя към страните препоръки относно това приспособяване, които, в случай че бъдат приети, могат да бъдат приложени чрез сключване на договореност между страните съгласно съответните им процедури.
 Член 15
 Споразумението не изключва възможността за прилагане на забрани или ограничения по отношение на вноса, износа или транзита на стоки, обосновани от съображения за обществен морал, обществен ред, обществена сигурност, закрила на здравето и живота на хората, животните и растенията, опазване на природните ресурси, опазване на националните ценности с художествена, историческа или археологическа стойност, или закрила на интелектуалната, индустриалната и търговската собственост, нито на правила, отнасящи се до златото и среброто. При все това, тези забрани или ограничения не трябва да представляват средство за произволна дискриминация или прикрито ограничение в търговията между страните.
 Член 16
 Настоящият дял не се прилага за търговията на текстилни изделия, включени в глави 50—63 от Комбинираната номенклатура. Търговията с тези изделия се урежда от отделно споразумение, подписано на 15 октомври 1993 г. и прилагано временно от 1 януари 1993 г.
 Член 17
 1. Търговията със стоки, които са предмет на Договора за създаване на Европейската общност за въглища и стомана, се урежда от разпоредбите на настоящия дял, с изключение на член 11 и, след влизането му в сила, от разпоредбите на споразумение за количествените договорености относно търговията на изделия от стомана на ЕОВС.
 2. Създава се контактна група по въпросите, свързани с въглищата и стоманата, съставена от представители на Общността, от една страна, и представители на Република Казахстан, от друга страна.
 Контактната група обменя редовно информации по всички въпроси от взаимен интерес, свързани с въглищата и стоманата.
 Член 18
 Търговията с ядрени материали се урежда от разпоредбите на специално споразумение, което ще бъде сключено между Европейската общност за атомна енергия и Република Казахстан.
 ДЯЛ IV
 РАЗПОРЕДБИ ОТНОСНО ТЪРГОВИЯТА И ИНВЕСТИЦИИТЕ
 ГЛАВА I
 УСЛОВИЯ НА ТРУД
 Член 19
 1. При спазване на действащите във всяка отделна държава-членка закони, разпоредби и процедури, Общността и държавите-членки се стрямат в третирането, предоставено на гражданите на Република Казахстан, законно наети на територията на държава-членка, да липсва дискриминация, основана на национална принадлежност, по отношение условията на труд, трудовото възнаграждение или освобождаване от работа, в сравнение с гражданите на съответната държава-членка.
 2. При съблюдаване на законите, условията и процедурите, приложими в Казахстан, Република Казахстан се стреми работниците-граждани на държава-членка, законно наети на нейна територия, да не бъдат обект на дискриминация, основана на национална принадлежност, по отношение условията на труд, трудовото възнаграждение или освобождаване от работа, в сравнение с нейните собствени граждани.
 Член 20
 Съветът за сътрудничество проучва какви усилия могат да се положат за контрол над нелегалната имиграция, вземайки предвид принципите и практиките на реадмисия.
 Член 21
 Съветът за сътрудничество проучва какви подобрения могат да бъдат направени в условията на труд на търговците в


text:
съответствие с международните ангажименти на страните, включително тези, определени в документа на Бонската конференция на КССЕ.
 Член 22
 Съветът за сътрудничество прави препоръки по прилагането на членове 19, 20 и 21.
 ГЛАВА II
 УСЛОВИЯ ЗА УСТАНОВЯВАНЕ И ДЕЙНОСТТА НА ДРУЖЕСТВАТА
 Член 23
 1.
 а)
 Общността и нейните държави-членки предоставят третиране, не по-малко благоприятно от това, предоставено на други страни за установяване, както е определено в член 25, на дружества от Република Казахстан, в съответствие с техните законови и подзаконови нормативни актове.
 б)
 Без да се засягат резервите, посочени в приложение II, Общността и нейните държави-членки предоставят на дъщерните дружества от Република Казахстан, установени на техни територии третиране, не по-малко благоприятно от това, което предоставят на дружествата на Общността, по отношение на извършване на тяхната дейност, в съответствие с техните законови и подзаконови нормативни актове.
 в)
 Общността и нейните държави-членки предоставят на клоновете на дружества от Република Казахстан, установени на техни територии третиране, което е не по-малко благоприятно от това, което предоставя на клоновете на дружествата на всяка трета страна, по отношение на извършване на тяхната дейност, в съответствие с техните законови и подзаконови нормативни актове.
 2. Без да се засягат разпоредбите на членове 34 и 85, Република Казахстан предоставя на дружествата на Общността и техните клонове, за тяхното установяване и дейност на нейна територия, както е определено в член 25, третиране не по-малко благоприятно от това, което е предоставено на дружествата от Република Казахстан или техните клонове, или за дружествата и клоновете на дружествата на всяка трета страна, установени на нейна територия, ако то е по-добро, в съответствие със своите законови и подзаконови нормативни актове.
 Член 24
 1. Разпоредбите на член 23 не се прилагат относно въздушния, речния и морския транспорт.
 2. При все това, по отношение дейности, предприети от морски агенции, предоставящи услуги за международен морски транспорт, включително дейности по използване на различни видове транспорт при даден превоз, включващ морски преход, всяка страна разрешава на дружествата на другата страна да имат търговско присъствие на нейната територия под формата на дъщерни дружества или клонове, при условия на установяване и дейност не по-малко благоприятни от онези, които са предоставени на нейните собствени дружества или на дъщерни дружества или клонове на дружества на която и да било трета страна, ако последните са по-добри.
 Тази дейности включват, без да се ограничават до:
 a)
 маркетинг и продажба на морски транспортни и свързаните с тях услуги чрез пряк контакт с клиенти, от котировката до издаването на фактури, независимо дали тези услуги са извършени или предложени от самия доставчик на услуги или друг доставчик на услуги, с когото този, който предлага услугата, е установил трайни търговски договорености;
 б)
 покупката и употребата, за собствена сметка или от името на техните клиенти (или препродажба на техните клиенти) на всякакви транспортни или свързани с тях услуги, включително вътрешнотранспортни услуги от всякакъв вид, особено речен, шосеен или железопътен транспорт, необходими за предоставяне на комбинирани услуги;
 в)
 изготвяне на транспортни документи, митнически документи или други документи, свързани с произхода и естеството на превозваните стоки;
 г)
 осигуряване на търговска информация с всички


text:
средства, включително с компютъризирани информационни системи и чрез електронен обмен на данни (при условие че се спазват ограниченията с недискриминационен характер, касаещи далекосъобщенията);
 д)
 установяване на всякакви търговски договорености, включително участие в капитала на дружества и наемане на местни служители (или чужди служители, наети при спазване на разпоредбите на настоящото споразумение), в местни морски агенции;
 е)
 представителство на други дружества, в това число организиране на акостирането на плавателния съд и, при необходимост, приемане товара.
 Член 25
 За целите на настоящото споразумение:
 а)
 „дружество на Общността“ и „дружество на Република Казахстан“ съответно означава дружество, създадено съгласно законите на държава-членка или съответно на Република Казахстан, имащи регистрирано седалище, централно управление или основно място на стопанска дейност на територията на Общността или съответно на Република Казахстан. Когато дружеството, създадено в съответствие със законите на държава-членка или съответно на Република Казахстан, има само адрес на управление на територията на Общността или съответно на Република Казахстан, то ще се смята за дружество на Общността или Република Казахстан, когато дейността му е действително и трайно свързана съответно с икономиката на една от държавите-членки или на Република Казахстан;
 б)
 „дъщерно дружество“ на дружество означава дружество, което е действително контролирано от първото дружество;
 в)
 „клон“ на дружество означава място на стопанска дейност без правосубектност, което изглежда дълготрайно установено, като например разширение на дружеството-майка, има собствено управление и е материално обезпечено да води преговори с трети страни така че последните, независимо че знаят, че при необходимост се установява юридическа връзка с дружеството-майка, чиято централа е в чужбина, не се налага да работят директно с това дружество-майка, а могат да водят преговори на мястото на стопанска дейност, което представлява разширението;
 г)
 „установяване“ означава правото на дружества на Общността и Република Казахстан, както е посочено в буква а), да упражняват стопанска дейност чрез създаване на дъщерни дружества и клонове съответно в Република Казахстан или в Общността;
 д)
 „дейност“ означава осъществяването на стопанска дейност;
 е)
 „стопанска дейност“ означава дейност с промишлен или търговски характер, както и свободни професии;
 ж)
 по отношение на международния морски превоз, включително и комбинираните превози, включващи морски преход, от разпоредбите на настоящата глава и на глава III се ползват и граждани на държавите-членки на Общността или на Република Казахстан, съответно установени извън Общността или Република Казахстан, и дружества за корабоплаване, установени извън Общността Република Казахстан и контролирани съответно от граждани на държава-членка или от граждани на Република Казахстан, ако техните плавателни съдове са регистрирани в държава-членка или в Република Казахстан, в съответствие с тяхното съответно законодателство.
 Член 26
 1. Независимо от всякакви други разпоредби на настоящото споразумение, на никоя страна не се забранява да прилага предпазни мерки, включително за закрила на инвеститорите, вложителите, притежателите на застрахователни полици или на лицата, притежаващи фидуциарни права, или за осигуряване целостта и стабилността на финансовата система. В случаите когато тези мерки не са в съответствие с разпоредбите на споразумението, те не се прилагат с цел неизпълнение на задълженията на страната по споразумението.
 2. Нищо в споразумението не може да се тълкува, че от дадена страна може да се изисква да предоставя информация


text:
свързана с дейността и сметките на отделни клиенти или всякаква поверителна или защитена информация, която е на разположение на публичните институции.
 Член 27
 Разпоредбите на настоящото споразумение не засягат прилагането от всяка страна на която и да било мярка, необходима, за да се предотврати заобикаляне посредством разпоредбите на настоящото споразумение на мерките, които е предприела по отношение на достъпа на трети страни до нейния пазар.
 Член 28
 1. Независимо от разпоредбите на глава I от настоящия дял, дружества на Общността или на Република Казахстан, установени на територията на Република Казахстан, или съответно на Общността, имат право да наема или да осигуряват наемането на работа в своите дъщерни дружества и клонове, съгласно действащите закони на приемащата страна, съответно на територията на Република Казахстан или на Общността, служители, които са граждани на държава — членка на Общността, и съответно на Република Казахстан, при условие че тези служители са ключов персонал съгласно определението на параграф 2 от настоящия член и че те ще бъдат наети изключително от тези дъщерни дружества или клонове. Разрешителните за пребиваване и за работа на такива служители обхващат само периода на тази заетост.
 2. Ключов персонал на горните дружества, наричани по-долу „организации“, са „командировани кадри“, съгласно определението на буква в), попадащи в следните категории, при условие че организацията притежава правосубектност и че съответните лица са наети от нея или са партньори там (но не в качеството на мажоритарни акционери) най-малко през годината, непосредствено предшестваща командироването:
 а)
 лица, заемащи отговорна длъжност в дадена организация, които основно ръководят управлението на предприятието, които се контролират и получават общи насоки от съвета на директорите или акционерите на дружеството или от техния равностоен органи, които:
 —
 управляват предприятието или отдел, или подразделение на предприятието,
 —
 упражняват надзор и контрол върху работата на други служители, упражняващи ръководни, надзорни или технически функции,
 —
 назначават и освобождават служители или дават препоръки по въпросите за назначаване и освобождаване или по други кадрови въпроси въз основа на предоставените им права;
 б)
 лицата на работа в дадена организация, които притежават нестандартни познания, които са от съществено значение за обслужването, изследователското оборудване, технологиите или управлението на предприятието. Оценката на такива познания може да отразява освен специфичните познания за предприятието, високо ниво на квалификация за вида работа или професия, изискваща специфични технически познания, включително членство в акредитирана професия;
 в)
 „командирован кадър“ се определя като физическо лице, което работи в дадена организация на територията на една от страните и което е временно преместено на територията на другата страна за целите на извършване на стопанска дейност; съответната организация трябва да притежава свое основно място на стопанска дейност на територията на едната страна и командироването трябва да е към предприятие (дъщерно дружество, клон) на тази организация, което реално осъществява подобна стопанска дейност на територията на другата страна.
 Член 29
 1. Страните полагат всички възможни усилия да предотвратят предприемането на мерки или действия, които могат да установят по-ограничителни условия за установяване или дейност на дружествата на другата страна, в сравнение с тези, съществуващи в деня, предхождащ датата на подписване на настоящото споразумение.
 2. Разпоредбите на настоящия


text:
член не засягат разпоредбите на член 37: към хипотезите, предвидени в член 37, се прилагат единствено неговите разпоредби, които изключват приложението на всякакви други.
 3. Действайки в духа на партньорство и сътрудничество по смисъла на разпоредбите на член 43, правителството на Република Казахстан информира Общността за своите намерения да предложи нови закони или да приеме нови подзаконови нормативни актове, които могат да направят условията за създаване или дейност на дъщерни дружества или клонове на дружества на Общността в Казахстан по-ограничителни от условията, съществуващи към деня, предхождащ датата на подписване на споразумението. Общността може да поиска Република Казахстан да представи проектите на тези закони или подзаконови нормативни актове и да проведе консултации по тези въпроси.
 4. Когато съществува опасност новото законодателство или подзаконовите нормативни актове, въведени в Република Казахстан, да направят условията за дейност на клонове и дъщерни дружества на дружества на Общността, установени в Република Казахстан, по-ограничителни от условията, съществуващи към деня на подписване на споразумението, тези закони или подзаконови нормативни актове не се прилагат по отношение на онези дъщерни дружества и клонове, установени в Република Казахстан към датата на влизане в сила на съответния акт, за срок от три години след влизането му в сила.
 ГЛАВА III
 ТРАНСГРАНИЧНО ПРЕДОСТАВЯНЕ НА УСЛУГИ МЕЖДУ ОБЩНОСТТА И РЕПУБЛИКА КАЗАХСТАН
 Член 30
 1. Страните се задължават, в съответствие с разпоредбите на настоящата глава, да предприемат необходимите мерки за постепенно разрешаване на предоставяне на услуги от дружества от Общността или Република Казахстан, установени в страна, различна от тази на получателя на услугите, като се отчита развитието на сектора на услугите в страните.
 2. Съветът за сътрудничество прави необходимите препоръки за прилагането на параграф 1.
 Член 31
 Страните си сътрудничат с цел развитие в Република Казахстан на сектор на услугите, подчинен на пазарните закони.
 Член 32
 1. По отношение на международния морски транспорт, страните се задължават ефективно да прилагат принципа за неограничен достъп до международните морски пазари и трафик на търговска основа.
 а)
 горната разпоредба не засяга правата и задълженията, произтичащи от Конвенцията на Организацията на обединените нации за Професионалния кодекс за линейните конференции, така както са приложими за договарящите страни по настоящото споразумение. Превозвачите,които не участват в линейни конференции, имат свободата да се конкурират с линейните конференции, доколкото се придържат към принципа за лоялна конкуренция на търговска основа;
 б)
 страните потвърждават, че ще се придържат към принципа на свободната конкуренция по отношение на търговията с течни и твърди насипни товари.
 2. При прилагане на принципите на параграф 1, страните:
 а)
 се въздържат от прилагане, считано от влизането в сила на настоящото споразумение, на разпоредби за разпределяне на товарите на двустранни споразумения между държава — членка на Общността и бившия Съветски съюз;
 б)
 се въздържат от включване на разпоредби за разпределяне на товарите в бъдещи двустранни споразумения с трети страни, освен при изключителни обстоятелства, когато корабните превозвачи от едната или другата страна по настоящото споразумение не биха имали ефективна възможност да участват в превозите към и от съответната трета държава;
 в)
 забраняват, в бъдещи двустранни договори, разпоредби за разпределяне на товарите, отнасящи се до сухи


text:
и течни насипни товари;
 г)
 премахват, при влизане в сила на настоящото споразумение, всички едностранни мерки, а също и административните, технически и други пречки, които представляват скрито ограничение или имат дискриминационен ефект върху свободното предоставяне на услуги в международния морски транспорт.
 Всяка страна inter alia предоставя на съдовете, използвани от граждани или дружества на другата страна, третиране, не по-малко благоприятно от онова, което предоставя на собствените си плавателни съдове по отношение на достъпа до пристанища, отворени за международната търговия, използването на инфраструктурата и на спомагателните морски услуги на пристанищата, а също и по отношение на свързаните с това такси и начисления, митнически услуги, определяне на корабни стоянки и съоръжения за товарене и разтоварване.
 3. Гражданите и дружествата на Общността, осигуряващи услуги за международен морски транспорт, могат да предоставят свободно международни морски и речни услуги във вътрешните води на Република Казахстан и vice versa.
 Член 33
 С цел осигуряване на съгласувано развитие на транспорта между страните, съответстващо на техните търговски нужди, условията за взаимен достъп до пазара и предоставянето на услуги в областта на шосейния, железопътния и речен и, евентуално, въздушния транспорт могат да бъдат предмет на отделни споразумения, които ще бъдат договорени между страните след влизането в сила на настоящото споразумение.
 ГЛАВА IV
 ОБЩИ РАЗПОРЕДБИ
 Член 34
 1. Разпоредбите на настоящия дял се прилагат, при условие че се спазват ограниченията, обосновани от съображения за обществен ред, обществена сигурност или обществено здраве.
 2. Те не се прилагат за дейности, които на територията на всяка от страните са свързани, дори случайно, с упражняването на официална власт.
 Член 35
 За целите на настоящия дял нищо в споразумението не забранява страните да прилагат своите законови и подзаконови нормативни актове, касаещи влизането и пребиваването, работата, трудовите условия и установяването на физически лица и предоставянето на услуги, при положение че не ги прилагат по начин, който обезсилва или накърнява ползите, произтичащи за всяка от страните от условията на някоя конкретна разпоредба на споразумението. Настоящата разпоредба не засяга прилагането на член 34.
 Член 36
 Дружествата, които се контролират от и са изключителна съвместна собственост дружества на Република Казахстан и Общността, също се ползват от разпоредбите на глави II, III и IV.
 Член 37
 Третирането, което всяка от страните предоставя на другата по силата на настоящото споразумение към деня, предхождащ с един месец, влизането в сила на съответните задължения по Общото споразумение по търговията с услуги (ГАТС), по отношение отраслите или мерките предмет на ГАТС, в никакъв случай не е по-благоприятно от това, предоставено от първата страна в съответствие с разпоредбите на ГАТС по отношение на всеки отрасъл, подотрасъл или начин на предоставяне на услуги.
 Член 38
 За целите на глави II, III и IV не се взима предвид третирането, предоставено от Общността, нейните държави-членки и Република Казахстан, въз основа на задължения, договорени по спогодби за икономическа интеграция съгласно принципите на член V от ГАТС.
 Член 39
 1. Третирането на най-облагодетелствана нация, предоставено в съответствие с разпоредбите на настоящия дял, не се прилага спрямо данъчните преференции, които страните предоставят или ще предоставят в бъдеще въз основа на споразумения


text:
за избягване на двойно данъчно облагане или на други данъчни договорености.
 2. Никоя разпоредба от настоящия дял не може да се тълкува по начин, възпрепятстващ приемането или прилагането от страните на мерки, насочени към предотвратяване на избягване на данъчно облагане в съответствие с данъчните разпоредби на споразуменията, целящи да избегнат двойното данъчно облагане, на други данъчни договорености или на вътрешното данъчно законодателство.
 3. Нищо в настоящия дял не се тълкува като възпрепятстващо държавите-членки или Република Казахстан да разграничават, при прилагането на съответните разпоредби на тяхното данъчно законодателство, данъкоплатците, които не са в равностойно положение, по-специално по отношение на местопребиваването им.
 Член 40
 Без да се засяга член 28, разпоредбите на глави II, III и IV не се тълкуват като предоставящи права на:
 —
 граждани на държавите-членки или съответно на Република Казахстан да влизат или пребивават на територията на Република Казахстан или съответно на Общността независимо в какво качество, и по-специално в качеството на акционери или съдружници на дружество, на управител или служител в това дружество или на доставчик или получател на услуги,
 —
 дъщерни дружество и клонове в Общността на дружества на Република Казахстан да назначават или да осигуряват назначаване на граждани на Република Казахстан на територията на Общността,
 —
 дъщерни дружество и клонове в Република Казахстан на дружества на Общността да назначават или да осигуряват назначаване на граждани на държавите-членки на територията на Република Казахстан,
 —
 дружества на Република Казахстан или дъщерни дружество и клонове на дружества на Република Казахстан в Общността, да осигуряват граждани на Република Казахстан, които да действат за сметка и под контрола на други лица по силата на срочни трудови договори,
 —
 дружества на Общността или дъщерни дружество и клонове на дружества на Общността в Република Казахстан да осигуряват работници, които са граждани на държавите-членки, по срочни трудови договори.
 ГЛАВА V
 ТЕКУЩИ ПЛАЩАНИЯ И КАПИТАЛИ
 Член 41
 1. Страните се задължават да разрешават извършването в свободно конвертируема валута на всички плащания по текущия баланс между лица, пребиваващи в Общността и Република Казахстан, свързани с движението на стоки, услуги или хора и извършвани в съответствие с разпоредбите на настоящото споразумение.
 2. По отношение на сделките по капиталовите операции на платежния баланс, страните осигуряват, от влизането в сила на настоящото споразумение, свободното движение на капиталите, свързани с преки инвестиции в дружества, създадени съгласно законите на приемащата страна, и инвестициите, извършвани съгласно разпоредбите на глава II, както и ликвидирането или репатрирането на резултата на тези инвестиции и на всякакви произтичащи печалби.
 3. Без да се засягат разпоредбите на параграф 2 или 5, от момента на подписването на настоящото споразумение страните се въздържат от въвеждането на нови ограничения за движението на капитали и свързаните текущи плащания между лицата, пребиваващи в Общността и Република Казахстан, и не правят съществуващите разпоредби по-ограничителни.
 4. Страните провеждат консултации относно начините за улесняване на движението на капитали между Общността и Казахстан, различни от посочените в параграф 2, с оглед постигане на целите на настоящото споразумение.
 5. Въз основа на разпоредбите на настоящия член, до въвеждането на пълна конвертируемост на валутата на Република Казахстан по


text:
смисъла на член VIII от Устава Международния валутен фонд (МВФ), Република Казахстан може при изключителни обстоятелства да прилага валутни ограничения с оглед отпускането или поемането на краткосрочни и средносрочни финансови кредити, доколкото тези ограничения и се налагат за предоставяне на такива кредити и са допустими в съответствие със статута й в МВФ. Република Казахстан прилага тези ограничения без дискриминация. Същите ще се прилагат по начин, който най-малко пречи на действието на настоящото споразумение. Република Казахстан своевременно информира Съвета за сътрудничество за въвеждането на такива мерки и за всяка промяна в тях.
 6. Без да се засягат разпоредбите на параграфи 1 и 2, когато при изключителни обстоятелства свободното движение на капитали между Общността и Казахстан причинява или има опасност да причини сериозни трудности в приложението на валутната или паричната политика на Общността или на Република Казахстан, Общността и Република Казахстан могат да вземат предпазни мерки по отношение на движението на капитали между Общността и Казахстан за срок не по-дълъг от шест месеца, ако тези мерки са абсолютно наложителни.
 ГЛАВА VI
 ЗАЩИТА НА ИНТЕЛЕКТУАЛНАТА, ИНДУСТРИАЛНАТА И ТЪРГОВСКАТА СОБСТВЕНОСТ
 Член 42
 1. Съгласно разпоредбите на настоящото споразумение и приложение III, Република Казахстан продължава да подобрява закрилата на правата на интелектуална, индустриална и търговска собственост, с цел да осигури до края на петата година след влизането в сила на настоящото споразумение ниво на закрила подобно на съществуващото в Общността, включително и на средства за защита на тези права.
 2. В края на петата година след влизане в сила на настоящото споразумение Република Казахстан се присъединява към международните конвенции в областта на интелектуалната, индустриалната и търговската собственост, изброени в приложение III, параграф 1, по които държавите-членки са страни или които се прилагат на практика от държавите-членки, съгласно съответните разпоредби на тези конвенции.
 ДЯЛ V
 ЗАКОНОДАТЕЛНО СЪТРУДНИЧЕСТВО
 Член 43
 1. Страните признават, че важно условие за укрепване икономическите връзки между Република Казахстан и Общността е сближаването на действащото и бъдещото законодателство на Република Казахстан с това на Общността. Република Казахстан се стреми да приведе постепенно своето законодателство в съответствие с това на Общността.
 2. Сближаването на законодателството обхваща по-специално следните области: митническо законодателство, дружествено право, банково право, счетоводство и данъчно облагане на дружествата, интелектуална собственост, безопасност на труда, финансови услуги, правила за конкуренцията и свързаните с тях търговски въпроси и практики, обществени поръчки, закрила на здравето и живота на хората, животните и растенията, околна среда, защита на потребителите, косвено данъчно облагане, митническо законодателство, технически правила и стандарти, закони и подзаконови нормативни актове в областта на ядрената енергетика, транспорт.
 3. Общността предоставя на Република Казахстан техническа помощ за осъществяване на тези мерки, която може да включва inter alia:
 —
 обмен на експерти,
 —
 своевременно предоставяне на информация във връзка със съответното законодателство,
 —
 организиране на семинари,
 —
 организиране на дейности, свързани с обучение,
 —
 помощ при превода на законодателството на Общността в съответните области.
 4. Страните се съгласяват да проучат възможностите за съгласувано прилагане на съответните им правила за конкуренцията, когато тяхното прилагане засяга търговията между страните.
 ДЯЛ VI
 ИКОНОМИЧЕСКО СЪТРУДНИЧЕСТВО
 Член 44
 1. Общността и Република


text:
Казахстан изграждат икономическо сътрудничество, целящо да подпомогне процеса на реформи, икономическото възстановяване и устойчиво развитие на Република Казахстан. Това сътрудничество укрепва съществуващите икономически връзки в полза на двете страни.
 2. Политиката и другите мерки целят да насърчат икономическите и социални реформи и преструктурирането на икономическата система в Република Казахстан, като са подчинени на изискванията за устойчиво и хармонично социално развитие. Те са също така съобразени с изискванията за опазване на околната среда.
 3. За тази цел, сътрудничеството се съсредоточава върху икономическото и социалното развитие, развитието на човешките ресурси, подпомагане на предприятията (приватизация, инвестиции и развитие на финансовите услуги), земеделие, хранително-вкусовата промишленост, енергетиката и сигурността при използване на атомната енергия за граждански цели, транспорта, туризма, опазване на околната среда и регионалното сътрудничество.
 4. Специално внимание се отделя на мерките за развитие на сътрудничеството между независимите държави с цел да се насърчи хармоничното развитие на региона.
 5. Когато е възможно, формите на икономическо и друго сътрудничество по настоящото споразумение могат да бъдат подпомогнати чрез техническа помощ от Общността въз основа на съответния регламент на Съвета, приложим за техническата помощ на независимите държави, на съгласуваните приоритети в индикативната програма за техническа помощ от Общността на Република Казахстан, определените в нея процедури за координация и изпълнение.
 Член 45
 Промишлено сътрудничество
 1. Сътрудничеството цели да насърчи по-специално:
 —
 развитие на търговски връзки между икономически оператори от двете страни,
 —
 участието от страна на Общността в усилията на Република Казахстан да модернизира и преструктурира промишлеността,
 —
 подобряване на управлението,
 —
 подобряване качеството на промишлените продукти,
 —
 развитие на ефективно производство и преработване в сектора на суровините,
 —
 установяване на подходящи търговски правила и практики, включително във връзка с разпространението на стоки,
 —
 опазване на околната среда,
 —
 конверсия на отбранителната промишленост.
 2. Разпоредбите на настоящия член не засягат прилагането по отношение на предприятията на правилата на Общността за конкуренция.
 Член 46
 Насърчаване и закрила на инвестициите
 1. Като взема предвид съответните правомощия и компетентност на Общността и на държавите-членки, сътрудничеството има за цел да създаде благоприятен климат за местни и чужди инвестиции, по-специално чрез подобряване на условията за закрила на инвестициите, прехвърляне на капитали и обмен на информация за възможности за инвестиции.
 2. По-специално целите на сътрудничеството са:
 —
 сключване, когато е необходимо, на споразумения за насърчаване и закрила на инвестициите между държавите-членки и Република Казахстан,
 —
 сключване, когато е необходимо, между държавите-членки и Република Казахстан на споразумения за избягване на двойното данъчно облагане,
 —
 създаване на благоприятни условия за привличане на чуждестранни инвестиции в икономиката на Република Казахстан,
 —
 установяване на трайни и подходящи законови и търговски условия, както и информационен обмен за законовите, подзаконовите нормативни актове и административните практики в областта на инвестициите,
 —
 информационен обмен за възможности за инвестиране под формата на, inter alia, търговски панаири, изложения, търговски седмици и други събития.
 Член 47
 Обществени поръчки
 Страните си сътрудничат за развитие на условия на открито и конкурентно възлагане на обществени поръчки за стоки и услуги, по-специално чрез покани за предложения.
 Член 48
 Сътрудничество в областта на стандартите и оценка на съответствието
 1. Сътрудничеството


text:
между страните има за цел да насърчи постигането на международните критерии, принципи и насоки в областта на качеството, да улесни взаимното признаване в областта на оценка на съответствието, както и да подобри качеството на стоките, произведени в Република Казахстан.
 2. За тази цел, страните се стремят да сътрудничат в рамките на проекти за техническа помощ, целящи:
 —
 да развият подходящо сътрудничество със специализираните в тези области организации и институции,
 —
 да развият използването на техническите правила на Общността и прилагането на европейските норми и процедури за оценка на съответствието,
 —
 да насърчат обмена на опит и техническа информация в областта на управлението на качеството.
 Член 49
 Минно дело и суровини
 1. Страните имат за цел да увеличат инвестициите и търговията в минното дело и суровините.
 2. Сътрудничеството засяга по-специално следните области:
 —
 обмен на информации за новостите в минното дело и сектора на цветните метали,
 —
 създаване на правна рамка за сътрудничеството,
 —
 търговски въпроси,
 —
 приемане и прилагане на законодателство в областта опазване на околната среда,
 —
 обучение,
 —
 безопасност на минната промишленост.
 Член 50
 Сътрудничество в областта на науката и технологиите
 1. Страните насърчават двустранното сътрудничество в областта на научните изследвания и технологични разработки за граждански цели и, въз основа на взаимна полза, като отчитат наличните ресурси, предоставят необходимия достъп до съответните им програми, при условие че е осигурена ефективна закрила на правата на интелектуална, индустриална и търговска собственост.
 2. Сътрудничеството в областта на науката и технологиите обхваща по-специално:
 —
 обмен на научна и техническа информация,
 —
 съвместни дейности в научноизследователската и развойна област,
 —
 дейности по обучението и програми за мобилност за учени, изследователи и техници от двете страни, работещи в научноизследователската и развойна област.
 Когато това сътрудничество приема формата на дейности, включващи образование и/или обучение, то се извършва в съответствие с разпоредбите на член 51.
 По общо съгласие страните могат да прибягват до други форми на сътрудничество в областта на науката и технологиите.
 При осъществяване на това сътрудничество специално внимание се отделя на устройването на нови работни места на учени, инженери, изследователи и техници, които участват или са участвали в изследването и/или производството на оръжия за масово поразяване.
 3. Сътрудничество по този член се осъществява при условия, които подлежат на специално договаряне и сключване в съответствие с приетите от всяка една от страните процедури и които определят inter alia подходящи разпоредби в областта на правото на интелектуална, индустриална и търговска собственост.
 Член 51
 Образование и обучение
 1. Страните си сътрудничат с цел повишаване равнището на общото образование и професионално обучение в Казахстан както в държавния, така и в частния сектор.
 2. Сътрудничество обхваща по-специално следните области:
 —
 модернизиране на системите на висшето образование и обучението в Казахстан, по-специално системата за признаване на висшите учебни заведения и дипломите за завършено висше образование,
 —
 обучение на служители от държавния и частния сектор, както и на висши държавни служители в приоритетни области, които предстоят да се определят,
 —
 сътрудничество между учебните заведения и между учебните заведения и предприятията,
 —
 мобилност на преподавателите, дипломантите, административен персонал, млади учени и изследователи


text:
и млади хора,
 —
 насърчаване на обучението по европеистика в подходящи заведения,
 —
 изучаване на езиците на Общността,
 —
 следдипломно обучение на конферентни преводачи,
 —
 обучение на журналисти,
 —
 обучение на преподаватели.
 3. Участието на една страна в различни образователни програми и програми за обучение на другата страна може да се предвиди при спазване на съответните им процедури, като при нужда се създават институционална рамка и програми за сътрудничество въз основа на участието на Република Казахстан в програмата „Темпус“ на Общността.
 Член 52
 Земеделие и аграрно-промишлен сектор
 Сътрудничеството в тази област има за цел модернизацията, приватизацията и преструктурирането на земеделието, аграрно-промишления сектор и сектора на услугите в Казахстан, развитието на вътрешните и международните пазари за продукти от Република Казахстан при условия, осигуряващи опазването на околната среда, при отчитане на необходимостта да се подобри сигурността на снабдяването с хранителни продукти, развитието на аграрно-промишления сектор, преработването и разпространението на земеделски продукти. Страните се стремят и към постепенно сближаване на стандартите на Република Казахстан до техническата нормативна уредба на Общността за промишлените и земеделски хранителни продукти, в това число санитарните и фитосанитарните стандарти.
 Член 53
 Енергетика
 1. Сътрудничеството се осъществява съобразно принципите на пазарната икономика и Европейската енергийна харта и се развива в перспективата на постепенната интеграция на енергийните пазари в Европа.
 2. Сътрудничеството обхваща по-специално следните области:
 —
 въздействие върху околната среда на доставката и потреблението на енергийни продукти с цел да се предотврати или намали вредното въздействие върху околната среда, произтичащо от тези дейности,
 —
 повишаване качеството и безопасността на енергоснабдяването, включително посредством разнообразяване на доставчиците, по икономически и екологично надежден начин,
 —
 формулиране на енергийна политика,
 —
 усъвършенстване управлението и нормативната уредба на енергийния сектор в съответствие с пазарната икономика,
 —
 въвеждане на определен набор институционални, правни, данъчни и други условия, необходими за насърчаване на търговията и инвестициите в областта на енергетиката,
 —
 насърчаване енергоспестяването и енергийната ефективност,
 —
 модернизиране на енергийните инфраструктури,
 —
 усъвършенстване на технологиите за снабдяване и крайно потребление, независимо от вида на използваната енергия,
 —
 управление и техническо обучение в енергийния сектор,
 —
 сигурност на доставките на енергия, транспорта и транзита на енергийни материали и продукти.
 Член 54
 Околна среда
 1. В духа на Европейската енергийна харта, страните развиват и укрепват сътрудничеството си в областта на околната среда и човешкото здраве.
 2. Сътрудничеството има за цел да се бори с влошаването на качеството на околната среда и включва по-специално:
 —
 ефективно следене на нивата на замърсяване и оценка на околната среда; информационна система за състоянието на околната среда,
 —
 борба с местното, регионалното и трансграничното замърсяване на въздуха и водите,
 —
 възстановяването на околната среда,
 —
 устойчивото, ефикасно и екологично производство и потребление на енергия,
 —
 обезопасяване на промишлените съоръжения,
 —
 класификация и безопасно използване на химикали,
 —
 качество на водите,
 —
 намаляване, преработване и безопасно изхвърляне на отпадъци, прилагане на Базелската конвенция,
 —
 въздействие на земеделието върху околната среда, ерозия на почвата и химическо замърсяване,
 —
 опазване на горите,
 —
 съхранение на биологичното разнообразие, защитените територии и устойчиво използване и управление на биологичните ресурси,
 —


text:
планиране на земеползването, включително строително и градоустройствено планиране,
 —
 прилагане на икономически и данъчни инструменти,
 —
 промени в глобалния климат,
 —
 образование и запознаване с проблемите на околната среда,
 —
 техническа помощ при възстановяване на зони, засегнати от радиоактивност и произтичащите от това социално-санитарни проблеми, прилагане на Конвенцията от Еспо за оценка на въздействието върху околната среда в трансграничен контекст.
 3. Сътрудничеството се осъществява по-специално в следните форми:
 —
 предвиждане на бедствия и други извънредни ситуации,
 —
 обмен на информация и специалисти, включително в областта на обмен на екологично чисти технологии и надеждното и екологично съобразното използване на биотехнологии,
 —
 съвместни изследователски дейности,
 —
 адаптиране на законодателствата (стандарти на Общността),
 —
 сътрудничество на регионално ниво, включително в рамките на Европейската агенция за околната среда на Общността, и на международно ниво,
 —
 разработване на стратегии, по-специално по отношение на глобалните и климатични проблеми, а също и с оглед постигане на устойчиво развитие,
 —
 изследвания за въздействието върху околната среда.
 Член 55
 Транспорт
 Страните развиват и засилват сътрудничеството си в областта на транспорта.
 Това сътрудничество цели inter alia преструктурирането и модернизацията на транспортните системи и мрежи в Република Казахстан, и развитието и осигуряването, където е уместно, на съвместимост на транспортните системи с оглед създаване на глобална транспортна система.
 Сътрудничеството включва по-специално:
 —
 модернизиране на управлението и дейността на шосейния и железопътния транспорт, пристанищата и летищата,
 —
 модернизиране и развитие на железопътната, речната, шосейната, пристанищната, въздушнотранспортната и въздушно-навигационната инфраструктура, включително модернизация на главните пътища от общ интерес и на трансевропейските връзки за посочените видове транспорт,
 —
 насърчаване и развитие на комбинирания транспорт,
 —
 насърчаване на съвместни научноизследователски и развойни програми,
 —
 изготвяне на законодателна и институционална рамка за развитие и прилагане на политика в областта на транспорта, предвиждаща inter alia приватизация на транспортния сектор.
 Член 56
 Космос
 Имайки предвид съответните правомощия и компетентност на Общността, на нейните държави-членки и на Европейската космическа агенция, страните насърчават, когато това е целесъобразно, дългосрочното сътрудничество в областта на гражданските космически изследвания, тяхното развитие и търговско приложение. Страните отделят специално внимание на инициативите, които използват взаимното допълване на съответните техни дейности.
 Член 57
 Пощенски услуги и телекомуникации
 В рамките на своите правомощия и компетентност, страните разширяват и укрепват сътрудничеството в следните области:
 —
 изработване на политика и основни насоки за развитието на отрасъла на далекосъобщенията и пощенските услуги,
 —
 формулиране на принципите на тарифната политика и продажбите на далекосъобщителните и пощенски услуги,
 —
 насърчаване на разработването на проекти в областта на далекосъобщителните и пощенските услуги и привличане на инвестиции,
 —
 подобряване на ефикасността и качеството на далекосъобщителните и пощенските услуги, inter alia , чрез либерализация на дейността на подотраслите,
 —
 развитие на приложението на далекосъобщенията, по-специално в областта на електронен превод на парични средства,
 —
 управление на далекосъобщителните мрежи и тяхната оптимизация,
 —
 приемане на подходяща нормативна база за предоставянето на далекосъобщителните и пощенски услуги и използване на радиочестотния спектър,
 —
 обучение в областта на далекосъобщенията и пощенските услуги с оглед използването им в пазарни условия.
 Член 58
 Финансови услуги
 Сътрудничеството по-специално цели да улесни интеграцията на Република


text:
Казахстан в общоприетите системи за плащания. Технологичната помощ ще се съсредоточи върху:
 —
 развитието на банковите и финансови услуги, развитието на общ пазар на финансови средства, интегриране на Република Казахстан в общоприетите системи за плащания,
 —
 разработване на публична финансова система и публични финансови институции в Република Казахстан, както и обмен на опит и обучение на кадри,
 —
 развитие на застрахователните услуги, което би създало, inter alia, благоприятна среда за участие на дружества на Общността в смесени дружества в областта на застраховането в Република Казахстан, както и за развитието на застраховането на експортното кредитиране.
 Това сътрудничество допринася по-специално за насърчаване на отношенията между Република Казахстан и държавите-членки на Общността в сектора на финансовите услуги.
 Член 59
 Пране на пари
 1. Страните се съгласяват, че е необходимо да положат усилия и да си сътрудничат за предотвратяване използването на техните финансови системи за пране на доходи от престъпни дейности като цяло и от незаконен трафик на наркотици по-специално.
 2. Сътрудничеството в тази област включва административна и техническа помощ с цел създаването на подходящи стандарти срещу прането на пари, съответни на тези, възприети от Общността и международните форуми в тази област, по-специално Групата за защита на финансовата система (FATF).
 Член 60
 Регионално развитие
 1. Страните укрепват сътрудничество в областта на регионалното развитие и териториалното планиране.
 2. За тази цел страните насърчават обмена на информация между държавните, регионалните и местните власти относно регионалната политика и устройството на територията, а също и относно методите за формулиране на регионалните политики, като отделят специално внимание на развитието на области в неблагоприятно положение.
 Те също така насърчават преките контакти между съответните региони и държавните организации, отговарящи за планирането на регионалното развитие, с цел, inter alia, да обменят методи и начини за насърчаване регионалното развитие.
 Член 61
 Социално сътрудничество
 1. В областта на здравеопазването и сигурността страните развиват сътрудничеството помежду си с цел повишаване на нивото на защита на здравето и безопасността на работниците.
 Сътрудничеството обхваща по-специално:
 —
 образование и обучение по въпроси на здравето и безопасността на труда с отделяне на специално внимание на високорисковите сектори на дейност,
 —
 разработване и налагане на превантивни мерки за борба срещу болестите и други професионалните заболявания,
 —
 предотвратяване опасността от големи аварии и работа с токсични химикали,
 —
 изследователска дейност за разработване на научна база по отношение работната среда и здравословните и безопасни условия на труд.
 2. В областта на трудовата заетост сътрудничеството обхваща по-специално техническа помощ за:
 —
 оптимизиране на пазара на труда,
 —
 модернизация на услугите в областта на заетостта и професионалната ориентация,
 —
 планиране и управление на програмите за преструктуриране,
 —
 насърчаване на местните служби за заетост,
 —
 обмен на информация за програмите за гъвкава заетост, включително тези, които насърчават самонаемането и частното предприемачество.
 3. Страните обръщат специално внимание на сътрудничеството в областта на социалната защита и по-специално на сътрудничеството в планирането и осъществяването на реформи в социалната защита в Казахстан.
 Тези реформи имат за цел да развият в Казахстан методи за защита, които са характерни за пазарните икономики, и включват всички форми на социална защита.
 Член 62


text:
Туризъм
 Страните укрепват и развиват сътрудничеството помежду си, по-специално като:
 —
 улесняват туристическия обмен,
 —
 увеличават потока от информация,
 —
 осъществяват обмен на ноу хау,
 —
 проучват възможностите за организиране на съвместни дейности,
 —
 осигуряват сътрудничество между официалните туристически органи,
 —
 осигуряват обучение за развитието на туризма.
 Член 63
 Малки и средни предприятия
 1. Страните целят да развиват и заздравяват малките и средни предприятия и техните сдружения, както и сътрудничеството между малките и средни предприятия на Общността и Казахстан.
 2. Сътрудничеството предвижда техническа помощ, по-специално в следните области:
 —
 създаване на законодателна рамка за малките и средни предприятия,
 —
 създаване на подходяща инфраструктура (агенция за подкрепа на малките и средни предприятия, връзки, помощ при създаване на фонд за малките и средни предприятия),
 —
 създаване на технологични паркове.
 Член 64
 Информация и комуникация
 Страните поощряват разработването на съвременни методи за обработка на информацията, касаеща по-конкретно медиите, и създават условия за ефикасен обмен на информация. Приоритет се дава на програми, насочени към осигуряване на широката публика на основна информация за Общността и Казахстан, включително, доколкото е възможно, на достъп до базите данни, при спазване на правата на интелектуална собственост.
 Член 65
 Защита на потребителите
 Страните установяват тясно сътрудничество, за да постигнат съвместимост между техните системи за защита на потребителите. Това сътрудничество обхваща по-специално обмена на информация относно законодателната дейност и институционалните реформи, създаването на постоянни системи на взаимно информиране за опасни продукти, подобряване информацията, която се предоставя на потребителите, особено тази за цените и характеристиките на предлаганите продукти и услуги, развитието на обмена между представителите на потребителски организации и увеличаване на съвместимостта на политиките за защита на потребителите, организация на семинари и курсове за обучение.
 Член 66
 Митници
 1. Сътрудничеството цели да осигури спазването на всички разпоредби, които предстои да бъдат приети в областта на търговията и лоялната търговия, и сближаването на митническия режим на Република Казахстан с този на Общността.
 2. Сътрудничеството обхваща по-специално следните въпроси:
 —
 обмен на информация,
 —
 подобряване на методите на работа,
 —
 въвеждане на Комбинираната номенклатура и на единния административен документ,
 —
 взаимна свързаност между системите за транзит на Общността и Казахстан,
 —
 опростяване на контрола и формалностите при превоза на стоки,
 —
 подкрепа при въвеждането на модерни митнически информационни системи,
 —
 организиране на семинари и курсове за обучение.
 Когато е необходимо, се предоставя техническа помощ.
 3. Без да се засягат другите форми на сътрудничество, предвидени в настоящото споразумение, по специално в член 69, взаимопомощ в митническата област между административните органи на страните се основава на разпоредбите на протокола, приложен към настоящото споразумение.
 Член 67
 Сътрудничество в областта на статистиката
 Сътрудничеството в тази област има за цел развитието на ефикасна статистическа система, която да осигури надеждни статистически данни, необходими за подпомагане и наблюдение на процеса на икономическа реформа, както и да допринесе за развитието на частното предприемачество в Република Казахстан.
 Страните сътрудничат по-специално в следните области:
 —
 хармонизиране на статистическата система на Република Казахстан с международните методи, стандарти и класификации,
 —
 обмен на статистическа информация,
 —
 предоставяне на макро и микроикономическите статистически данни, необходими за осъществяване


text:
и управление на икономическите реформи.
 За тази цел Общността предоставя техническа помощ на Република Казахстан.
 Член 68
 Икономическа наука
 Страните улесняват процеса на икономическа реформа и координирането на икономическите политики по пътя на сътрудничество, насочено към подобряване разбирането за основните механизми на техните съответни икономики и към разработване и осъществяване на икономическата политика в условията на пазарна икономика. За тази цел страните обменят информации за макроикономическите резултати и перспективи.
 Общността предоставя техническа помощ за:
 —
 подпомагане на Република Казахстан в процеса на икономическата реформа чрез специализирани съвети и техническа помощ,
 —
 насърчаване на сътрудничеството между икономистите с цел ускоряване обмена на ноу-хау, необходим за изготвянето на икономическата политика и по-широкото разпространение на резултатите от изследванията, свързани с нея.
 Член 69
 Борба срещу наркотиците
 В рамките на своите правомощия и компетентност, страните си сътрудничат за повишаване на ефективността и ефикасността на политики и мерки за борба с незаконното производство, доставки и трафик на наркотични и психотропни вещества, включително предотвратяване отклоняването на прекурсори, а също и с оглед насърчаване превенцията и намаляването на търсенето на наркотици. Сътрудничеството в тази област се основава на взаимни консултации и тясна координация между страните по отношение на приетите цели и мерки в различните области на борба срещу наркотици.
 Член 70
 Сътрудничество в областта на предотвратяване на противоправни дейности
 Страните си сътрудничат за предотвратяване на противоправни дейности, в частност:
 —
 незаконна имиграция и незаконно пребиваване на физически лица, които са техни граждани на техните съответни територии, при отчитане на принципите и практиките на реадмисия,
 —
 противоправни дейности в областта на икономиката, включително корупцията,
 —
 незаконни сделки с различни стоки, включително промишлени отпадъци,
 —
 подправки,
 —
 незаконен трафик на наркотични и психотропни вещества и оръжия.
 Сътрудничеството в посочените области се основава на взаимни консултации и тясно взаимодействие. То включва техническа и административна помощ, в това число за:
 —
 изготвяне на национално законодателство в областта на предотвратяване на противоправните дейности,
 —
 създаване на информационни центрове,
 —
 увеличаване ефективността на институциите, занимаващи се с предотвратяване на противоправни дейности,
 —
 обучение на кадри и развитие на изследователска база,
 —
 разработване на взаимно приемливи мерки за борба срещу противоправните дейности.
 ДЯЛ VII
 КУЛТУРНО СЪТРУДНИЧЕСТВО
 Член 71
 Страните се задължават да развиват, насърчават и улесняват културното сътрудничество. Когато е приложимо, предмет на сътрудничество могат да бъдат съществуващите програми за културно сътрудничество на Общността или на някои от нейните държави-членки. Могат да бъдат предприети и други дейности от взаимен интерес.
 ДЯЛ VIII
 ФИНАНСОВО СЪТРУДНИЧЕСТВО
 Член 72
 За осъществяване на целите на настоящото споразумение съгласно членове 73, 74 и 75, Република Казахстан се ползва от временна финансова помощ, която се отпуска от Общността посредством техническа помощ под формата на безвъзмездно предоставяне на средства с цел ускоряване на икономическите реформи в Република Казахстан.
 Член 73
 Тази финансова помощ се обхваща от мерките, предвидени в рамките на програма ТАСИС и съответния регламент на Съвета.
 Член 74
 Целите и областите на финансово подпомагане от страна на Общността се определят в индикативна програма, отразяваща установените приоритети, която следва да бъде одобрена от двете страни при отчитане нуждите на Република


text:
Казахстан, капацитета на различните отрасли за усвояване на отпуснатите средства и напредъка на реформите. Страните информират Съвета за сътрудничество за това.
 Член 75
 С цел да се постигне оптимално използване на наличните ресурси, страните следят вноските по техническата помощ от стана на Общността да се правят в тясна координация с тези от други източници, като например държавите-членки, други държави и международни организации като Международната банка за възстановяване и развитие и Европейската банка за възстановяване и развитие.
 ДЯЛ IX
 ИНСТИТУЦИОНАЛНИ, ОБЩИ И ЗАКЛЮЧИТЕЛНИ РАЗПОРЕДБИ
 Член 76
 Създава се Съвет за сътрудничество, който следи изпълнението на настоящото споразумение. Съветът за сътрудничество се събира на министерско равнище веднъж годишно. Той разглежда всички важни въпроси, възникващи в рамките на споразумението, както и всякакви други двустранни или международни въпроси от взаимен интерес за постигане целите на настоящото споразумение. Той може също така да отправя подходящи препоръки, по взаимно съгласие на двете страни.
 Член 77
 1. Съветът за сътрудничество се състои от членове на Съвета на Европейския съюз и членове на Комисията на Европейските общности, от една страна, и от членове на правителството на Република Казахстан, от друга страна.
 2. Съветът за сътрудничество приема свой вътрешен правилник.
 3. Съветът за сътрудничество се председателства последователно от представител на Общността и от член на правителството на Република Казахстан.
 Член 78
 1. При изпълнение на задълженията си Съветът за сътрудничество се подпомага от Комитета за сътрудничество, съставен от представители на членовете на Съвета на Европейския съюз и от представители на Комисията на Европейските общности, от една страна, и от представители на правителството на Република Казахстан, от друга страна, обикновено на ниво висш държавен служител. Комитетът за сътрудничество се председателства последователно от Общността и от Република Казахстан.
 Съветът за сътрудничество определя в своя вътрешен правилник задълженията на Комитета за сътрудничество, които включват подготовка на заседанията на Съвета за сътрудничество, а също и реда на работа на този комитет.
 2. Съветът за сътрудничество може да делегира част или всички свои правомощия на Комитета за сътрудничество, който осигурява приемственост между заседанията на Съвета за сътрудничество.
 Член 79
 Съветът за сътрудничество може да реши да създаде други специални комитети или органи, които да му съдействат при изпълнение на неговите задължения, като определя състава, задълженията и реда на работа на тези комитети или органи.
 Член 80
 При разглеждането на въпрос, възникнал в рамките на настоящото споразумение, във връзка с разпоредба, препращаща към член от ГАТТ, Съветът за сътрудничество във възможно най-голяма степен взема под внимание общоприетото тълкуване, което се дава на съответния член от договарящите страни по ГАТТ.
 Член 81
 Създава се Парламентарен комитет за сътрудничество. Този комитет представлява средище, в което членовете на парламента на Република Казахстан, от една страна, и членове на Европейския парламент, от друга страна, се срещат и обменят мнения. Той сам определя периодичността на заседанията си.
 Член 82
 1. Парламентарният комитет за сътрудничество се състои от членове на Европейския парламент, от една страна, и членове на парламента на Република Казахстан, от друга страна.
 2. Парламентарния комитет за сътрудничество приема свой вътрешен правилник.
 3. Парламентарния комитет за сътрудничество се председателства


text:
последователно от Европейския парламент и от парламента на Република Казахстан, в съответствие с изискванията, заложени във вътрешния правилник.
 Член 83
 Парламентарният комитет за сътрудничество може да поиска от Съвета за сътрудничество да му предостави всякаква информация във връзка с прилагането на настоящото споразумение. Съветът за сътрудничество му предоставя исканата информация.
 Парламентарният комитет за сътрудничество бива информиран за препоръките на Съвета за сътрудничество.
 Парламентарният комитет за сътрудничество може да отправя препоръки до Съвета за сътрудничество.
 Член 84
 1. В рамките на настоящото споразумение всяка страна се задължава да осигури достъпа на физическите и юридическите лица на другата страна, без прилагане на дискриминация спрямо собствените ѝ граждани, до компетентните съдилища и административни органи на страните, за да защитят своите лични и вещни права, включително онези, които са свързани с интелектуална, индустриална и търговска собственост.
 2. В рамките на своите правомощия и компетентност, страните:
 —
 насърчават прибягването до арбитраж за уреждане на спорове, произтичащи от търговски сделки и сделки за сътрудничество, сключени между икономическите оператори на Общността и тези на Република Казахстан,
 —
 се договарят, че когато даден спор е отнесен до арбитраж, всяка страна по спора може, освен ако правилата на избрания от страните арбитражен център не предвиждат друго, да избере свой собствен арбитър, независимо от неговата националност, и че третият арбитър или единственият арбитър може да бъде гражданин на трета държава,
 —
 препоръчват на своите икономически оператори да избират по взаимно съгласие приложимия към техните договори закон,
 —
 насърчават позоваване на арбитражните правила, разработени от Комисията на Организацията на обединените нации по международно търговско право (УНСИТРАЛ) и прибягването до арбитраж на всеки един център на държава — страна по Конвенцията за признаване и изпълнение на чуждестранните арбитражни решения, подписана в Ню Йорк на 10 юни 1958 г.
 Член 85
 Никоя разпоредба на настоящото споразумение не пречи една от страните да вземе мерки:
 а)
 каквито счита необходими, за да предотврати разгласяване на информация, която противоречи на нейните основни интереси в областта на сигурността;
 б)
 които се отнасят до производството или търговията с оръжия, боеприпаси или военно оборудване, както и до изследване, разработване или производство, необходими за отбраната, при условие че тези мерки не нарушават изискванията за лоялна конкуренция по отношение на продуктите, които не са предназначени изключително за военни цели;
 в)
 каквито счита необходими за собствената и сигурност в случай на сериозни вътрешни безредия, които смущават реда и законността, по време на война или на сериозно международно напрежение, което съставлява заплаха от война, или с цел да изпълнява поети задължения за поддържане мира и международната сигурност;
 г)
 каквито счита необходими, за да изпълни международните си задължения и ангажименти за упражняване на контрол върху стоки и технологии „с двойна употреба“.
 Член 86
 1. В областите, обхванати от настоящото споразумение и без да се засягат каквито и да било специални разпоредби, съдържащи се в него:
 —
 прилаганият от Република Казахстан режим по отношение на Общността не може да породи никаква дискриминация между държавите-членки, техните граждани или техните дружества,
 —
 прилаганият от Общността режим по отношение на Република Казахстан не може да породи никаква дискриминация


text:
между гражданите на Република Казахстан или нейните дружества.
 2. Разпоредбите на параграф 1 не засягат правото на страните да прилагат съответните разпоредби на данъчно си законодателство по отношение на данъкоплатците, които не са в равностойно положение с оглед мястото им на пребиваване.
 Член 87
 1. Всяка от двете страни може да отнесе до Съвета за сътрудничество всеки спор във връзка с прилагането или тълкуването на настоящото споразумение.
 2. Съветът за сътрудничество може да разрешава споровете посредством препоръка.
 3. В случай че не е възможно спорът да бъде разрешен в съответствие с параграф 2, всяка страна може да нотифицира другата страна за назначаването на помирител, а другата страна трябва да назначи втори помирител в двумесечен срок. За целите на прилагането на тази процедура Общността и държавите-членки се считат за една страна по спора.
 Съветът за сътрудничество назначава трети помирител.
 Препоръките на помирителите се приемат с мнозинство от гласовете. Тези препоръки не са задължителни за страните.
 Член 88
 Страните се договарят да се консултират взаимно без забавяне и по подходящ начин, по искане на една от страните, във връзка с разглеждане на всякакви въпроси, свързани с тълкуването или прилагането на настоящото споразумение и други свързани области на отношенията между страните.
 Разпоредбите на настоящия член по никакъв начин не влияят върху и не засягат разпоредбите на членове 13, 87 и 93.
 Член 89
 Третирането, предоставяно от Република Казахстан съгласно настоящото споразумение, по никакъв начин не може да бъде по-благоприятно от това, предоставено от държавите-членки една на друга.
 Член 90
 За целите на настоящото споразумение, под „страните“ се разбира Република Казахстан, от една страна, и Общността, или държавите-членки, или Общността и държавите-членки, в съответствие с техните съответни правомощия, от друга страна.
 Член 91
 Доколкото въпроси, обхванати от настоящото споразумение, са предмет на Договора за европейска енергийна харта и протоколите към него, този договор и протоколи се прилагат при влизането им в сила по отношение на тези въпроси, но само в предвидената в тях степен.
 Член 92
 Настоящото споразумение се сключва за първоначален срок от десет години. Споразумението се подновява автоматично всяка година, при условие че никоя от страните не го денонсира шест месеца преди изтичането му, като нотифицира писмено другата страна за своето намерение.
 Член 93
 1. Страните предприемат всякакви общи или специални мерки, необходими за изпълнение на задълженията, произтичащи от настоящото споразумение. Те следят за това да бъдат постигнати целите, определени в настоящото споразумение.
 2. Ако една от страните счита, че другата страна не е изпълнила свое задължение, произтичащо от споразумението, тя може да предприеме подходящи мерки. Преди да направи това, освен в случай на неотложна спешност, тя трябва да представи в Съвета за сътрудничество цялата информация, необходима за задълбочено проучване на въпроса с оглед намиране на приемливо решение за страните.
 При избора на мерки предимство трябва да се дава на тези, които най-малко биха попречили на действието на споразумението. Тези мерки трябва незабавно да се нотифицират на Съвета за сътрудничество, ако такова е желанието на другата страна.
 Член 94
 Приложения I, II и III и протоколът съставляват неразделна част от настоящото споразумение.